༄༅། །རྗེ་བཙུན་ཀུན་དགའ་དབང་ཕྱུག་ལ་བསྟོད་པ་
དགེ་ཚོགས་མ་བཞུགས་སོ། །
༄༅། །ན་མོ་གུ་ར་ཝེ། དགེ་ཚོགས་རིན་ཆེན་གླིང་ལས་འཁྲུངས་པ་ཡི། །གདམས་
པའི་འབྱུང་གནས་བསམ་འཕེལ་སྐྱེ་རྒུའི་གཉེན། །ཕྲིན་ལས་ཆར་ཆེན་འབེབས་པས་གདུལ་བྱ་
ཡི། །རེ་བ་བསྐོང་མཛད་འཇམ་དབྱངས་བླ་མར་འདུད། །དེ་གསུང་ཀུན་ནས་དགའ་བསྐྱེད་
སྙིང་པོའི་དོན། །དཔག་མེད་བསོད་ནམས་མཆོག་གི་རྩེ་མོ་ཡི། །གྲགས་པའི་རྒྱལ་མཚན་
མཛེས་ པར་ བརྒྱན་ པའི་ བཀའ། ཁམས་གསུམ་དབང་བསྡུད་ས་སྐྱ་པཎ་ཆེན་ཡིན། །གང་
འདིར་ ཀུན་མཁྱེན་ གསུང་ གི་ རིང་ ལུགས་ཀྱིས། །སྲིད་གསུམ་གདུང་བ་འཕྲོག་བྱེད་དགའ་
བཞིའི་རྒྱུན། །སྐལ་བཟང་བློ་ཡི་རྒྱ་མཚོར་འབེབས་པ་ཡི། །རྡོ་རྗེ་འཆང་དབང་ལྷ་མིའི་གཙུག་
རྒྱན་ཡིན། །གང་གི་བཤད་སྒྲུབ་གླིང་བཞིའི་དབང་ཕྱུག་ཀུན། །རིམ་གཉིས་གསེར་གྱི་འཁོར
ལོ་བསྒྱུར་ དབང་གིས། །གྲངས་ མེད་བསྐལ་པར་འགྲོ་དོན་ཡན་ལག་བཞི། །ཀུན་དགའི་
དབང་ཕྱུག་མཛད་པའི་དཔལ་དུ་ཤར། །དེ་ཕྱིར་བླ་མ་མཆོག་དེའི་ཡོན་ཏན་གྱི། །ཆ་ཤས་ཙམ་
ཤིག་བདག་བློ་དད་པ་ཡི། །སྙིམ་པས་བླངས་ནས་རྒྱལ་དང་དེ་སྲས་ལ། །རབ་མཛེས་ཚིག་གི་
ཕྲེང་བས་སྤེལ་ཏེ་འབུལ། །ཨེ་མ་གང་ཞིག་རྣམ་ཐར་ཞལ་དང་སྟོང་ཉིད་མཚོན་བྱེད་བཅུ་དྲུག་
ཕྱག །བསྡུ་དངོས་རང་བཞིན་ཞབས་རྣམས་གར་མཛད་སྲིད་དང་ཞི་བའི་ཕ་རོལ་གཟིགས། །
དོན་དམ་འགྱུར་མེད་ནམ་མཁའི་མཐིལ་ལྟར་ཤིན་ཏུ་སྔོ་སངས་ལུས་མདོག་འཆང༌། །དངོས་
-38-

བསྟོད་ཚོགས་ཀྱི་སྐོར་སོགས་བཞུགས།
ཀུན་
་
རབ་
་རབ་བཀྲ་ཐིག་ལེས་ལུས་མཛེས་རང་འོད་ཡུམ་གྱིས་སྟོན་དེར་འདུད། །ཀུན་བཟང་སྨོན་
ལམ་རྒྱ་མཚོའི་འཇིང་རྡུལ་གྱིས། །ཡོན་ཏན་ཕུང་པོའི་སྐུ་ཡི་ཆ་ཤས་ཙམ། །བསྐལ་པར་རྗེས་སུ་
བགྲང་བར་མི་བརྗོད་ན། །བདག་ལྟས་བརྗོད་པར་ནུས་པ་ག་ལ་མཆིས། །དེ་ལྟ་ན་ཡང་ཟོལ་
མེད་དད་པ་དང༌། །རིང་དུ་འགྲོ་བའི་ཡོན་ཏན་ཉི་ཟེར་གྱིས། །མི་ཤེས་བསྐལ་པར་བསགས་
པའི་མུན་པའི་ཚོགས། །སྣང་བའི་གོ་སྐབས་ཐོབ་སྙམ་ངས་འདི་སྦྱར། །ཕྱོགས་བཅུའི་རྒྱལ་བ་
སྲས་བཅས་ཀུན། །གཅིག་བསྡུས་ལྷན་ཅིག་སྐྱེས་དགའི་སྐུ། ཁམས་གསུམ་དབང་ཕྱུག་འགྲོ་
བ་ཡི། །གཙུག་རྒྱན་མཆོག་ལ་ཕྱག་འཚལ་ལོ། །ཉེས་པའི་འདམ་གྱིས་མ་གོས་ཤིང༌། །རྟོགས་
པའི་ཡེ་ཤེས་ཟེ་འབྲུ་ཅན། །མཁྱེན་པའི་འདབ་རྒྱས་ཉེར་མཛེས་པའི། །པདྨའི་དབང་ཕྱུག་ཁྱོད་
ལ་འདུད། །ཀུན་ལ་སྙོམས་པའི་ཐུགས་རྗེ་ཡིས། །འབད་རྩོལ་མེད་པར་གཞན་གྱི་དོན། །
འབད་པ་མེད་པར་མཛད་པ་ཡི། །དཔག་བསམ་ཤིང་ཆེན་དེ་ལ་འདུད། །མི་ཤེས་པ་ཡི་
རིབ་སེལ། །འགྲོ་བའི་ནད་ལ་སྨན་པའི་མཆོག །ཕོངས་པ་སེལ་བའི་གཉེན་གཅིག་པུ། །རིན་
ཆེན་མཆོག་ལ་ཕྱག་འཚལ་ལོ། །མཚན་དང་དཔེ་བྱད་འབར་བའི་སྐུ། །དབང་པོའི་ཡུལ་དུ་
སྙོམས་པར་སྟོན། །ཡན་ལག་མཆོག་གི་སྒྲ་དབྱངས་ཀྱིས། །དམ་ཆོས་གསུང་ལ་ཕྱག་འཚལ་
ལོ། །རྣམ་པར་མི་རྟོག་བསམ་མི་ཁྱབ། །བརྗོད་པའི་མཐའ་ལས་རབ་འདས་ཤིང༌། །རྟོག་གེ་
ཀུན་གྱི་སྤྱོད་ཡུལ་མིན། །མཐའ་བཞི་གྲོལ་ལ་ཕྱག་འཚལ་ལོ། །ཤིན་ཏུ་ཆེས་མཆོག་སངས་
རྒྱས་དང༌། །རྒྱལ་སྲས་ཀུན་གྱི་སྤྱོད་ཡུལ་ལས། །སྐད་ཅིག་གཡེལ་བ་མི་མངའ་བར། །དམ་
ཆོས་གསུང་ལ་ཕྱག་འཚལ་ལོ། །ཡོན་ཏན་རིན་ཆེན་རྣམ་མང་པོ། །སྐྱེ་རྒུའི་ཕོངས་པ་སེལ་བ་
ཡི། །ཐུགས་བརྩེའི་རྒྱལ་མཚན་རྩེར་བཟུང་ནས། །གཞན་ཕན་སྙིང་པོར་མཛད་ལ་འདུད། །
ཤིན་ཏུ་ཟབ་ཅིང་མཐའ་ལས་འདས། །ཡང་དག་དོན་གྱི་གནས་ལུགས་ཀུན། །ཡེ་ཤེས་ཆེན་
པོས་རྟོགས་པ་ཡིས། །མངོན་སུམ་མཛད་པ་ཁྱེད་ལ་འདུད། །གང་གི་ཇི་ལྟར་ཇི་སྙེད་ཆོས། །
-39-

བརྩེ་ཆེན་འོད་སྣང་ལས། གློ་བོ་མཁན་ཆེན་བཀའ་འབུམ། ༼ཀ
མཁའ་མཉམ་སྒྱུ་འདྲར་མཁྱེན་ནས་ནི། །འཕགས་བློའི་སྤྱོད་ཡུལ་ཁོ་ན་ཞེས། །དམ་པའི་ལུང་
བསྟན་བརྙེས་ལ་འདུད། ཁྱོན་སྔོན་མཐའ་ཡས་ཞིང་རྣམས་སུ། །གྲངས་མེད་སྤྲུལ་པས་འགྲོ་
དོན་མཛད། །དུས་འདིར་མཁྱེན་རབ་ཉི་མའི་འོད། །ཀུན་ལ་སྙོམས་པར་མཛད་ལ་འདུད། །སྨྲ་
བའི་ཕུལ་བྱུང་ཀུན་མཁྱེན་ཉིད། །ཡང་དག་དགའ་ཆེན་སྒྱུ་མའི་གཟུགས། །མཐའ་ཡས་མཛད་
པའི་དབང་ཕྱུག་ནི། །དཔག་མེད་ཞིང་དུ་བསྟན་ལ་འདུད། །མཁྱེན་པ་ཉི་མའི་འོད་ཚོགས་
ཀྱིས། །བརྩེ་བ་ཟླ་འོད་གསལ་བ་ཉིད། །བརྩོན་འགྲུས་ཤིང་རྟ་ཅན་མཚུངས་པའི། །འགྲན་
ཟླས་དབེན་པ་ཁྱོད་ལ་འདུད། །ཕྱི་རོལ་ཚད་ལས་ཤིན་ཏུ་འདས། །རང་བྱུང་རྟོགས་པས་དཔེ་
བྱར་མིན། །ཚིག་མདའི་གམ་གས་མི་སྐྲུན་པའི། །རང་ཉིད་མཚུངས་ལ་ཕྱག་འཚལ་ལོ། །རྨད་
བྱུང་མཚན་དཔེའི་ཆ་ཤས་སྐུ། །འཇམ་པའི་དབྱངས་ལྡན་དག་པའི་གསུང༌། །རྣམ་པར་མི་རྟོག་
རྡོ་རྗེའི་ཐུགས། །སྒོ་གསུམ་སྐྱོན་བྲལ་ཁྱོད་ལ་འདུད། །
ཡང་སྨྲས་པ། གང་ཞིག་བརྟེན་ན་ཐར་པ་དམ་པའི་དཔལ། །མྱུར་དུ་བགྲོད་བྱེད་
ཟབ་ལམ་དམ་པའི་གནད། །འཁྲུལ་མེད་བླ་མ་བསྟེན་པའི་ཐབས་འདི་ནི། །འདི་དང་གཞན་དུ་
ཕན་བདེ་འཕེལ་བའི་རྒྱུ། །དོན་དེ་ཤེས་ན་ཤེས་ལྡན་སྐྱེ་བོ་ཀུན། །ཀུན་ཏུ་ཉེར་འཚེའི་ཉེས་པ་མ་
གོས་ལ། །ལེ་ལོའི་ཚིག་གིས་མ་སྒྲིབས་ངེས་དོན་གསུང༌། །གསུང་གི་ཕུལ་བྱུང་མཁས་པའི་
གསུང་ངག་བསྟེན། །བསྟེན་ན་མཆོག་གི་ས་དང་མཁས་པའི་ཡིད། །ཡིད་འོང་འཆི་བ་མེད་པའི་
གནས༌ཐོབ༌ཅིང༌། །ཞིང༌མཆོག་ཀུན་ཏུ་དག་པའི་ཕྲིན་ལས་རྒྱུན། །རྒྱུན་མི་ཆད་པའི་སངས་
རྒྱས་ཉིད་དུ་འགྱུར། །རྗེ་བཙུན་རྡོ་རྗེ་འཆང་ཆེན་པོ་རིགས་ཐམས་ཅད་ཀྱི་བདག་ཉིད། ཀུན་
དགའ་དབང་ཕྱུག་གི་ཡོན་ཏན་བསྔགས་པའི་ཕྲེང་བ་ཆ་ཙམ་སྤེལ་བ་འདི་ཡང་བསོད་ནམས་
ལྷུན་གྲུབ་ལེགས་པའི་འབྱུང་གནས་རྒྱལ་མཚན་དཔལ་བཟང་པོས་གཡར་མ་འཕྲལ་དུ་འཚལ་
བའོ། །མངྒ་ལཾ།། །།
-40-

བསྟོད་ཚོགས་ཀྱི་སྐོར་སོགས་བཞུགས།